b'\n_START_ARTICLE_\nGrad Pembroke\n_START_SECTION_\nKonstrukcija\n_START_PARAGRAPH_\nGrad je na strate\xc5\xa1kem skalnem pomolu v estuariju reke Cleddau. Prva utrdba je bila normanski grad mota (grad na gri\xc4\x8du v obliki stolpa) z zaprtim dvori\xc5\xa1\xc4\x8dem. Imel je obrambni okop in palisado. _NEWLINE_Leta 1189 je grad Pembroke dobil William Marshal. Odstranil je okop in leseno palisado ter zgradil veli\xc4\x8dasten normanski kamniti grad. Notranje krilo, ki je bilo zgrajeno najprej, ima velik, okrogel don\xc5\xbeon s kupolasto streho. Prvotni vhod v prvem nadstropju je bil prek zunanjega stopni\xc5\xa1\xc4\x8da. V notranjosti je spiralno stopni\xc5\xa1\xc4\x8de povezovalo vsa \xc5\xa1tiri nadstropja. Kupolasta streha je imela tudi ve\xc4\x8d brun\xc4\x8dic (luknje v zidovih srednjeve\xc5\xa1kih gradov, v katerih so ob zidavi ti\xc4\x8dala pre\xc4\x8dna bruna zidarskih odrov), lukenj za podporo leseni bojni plo\xc5\xa1\xc4\x8di. \xc4\x8ce je bil grad napaden, so branilci skozi stolpne masivne stene naredili oder nad glavami napadalcev._NEWLINE_Notranja pregradna stena je imela velik, podkvasto oblikovan prehod. Toda ob pomolu so bile le tanke stene. Ta del zidu je imel majhno kupolo za opazovanje in kvadratno kamnito plo\xc5\xa1\xc4\x8do. Stanovanjska zgradba, tudi dvorec Williama Marshala in zasebni apartmaji so bili v notranjem krilu._NEWLINE_V poznem 13. stoletju so bile dodane stavbe notranjega krila, tudi dvorec. Zgrajeno je bilo tudi spiralno stopni\xc5\xa1\xc4\x8de s 55 stopnicami, ki je pripeljalo do velike apnen\xc4\x8daste jame pod gradom, znane kot jama Wogan. Jama, ki je nastala z naravno vodno erozijo, je bila utrjena s steno, zapahnjenim prehodom in strelnicami. Lahko so jo uporabljali kot \xc4\x8dolnarno ali nadzorovan vstop do reke, kamor so lahko prenesli tovor ali ljudi. Zunanje krilo so branila velika vrata s parom stolpov, barbakan in ve\xc4\x8d okroglih stolpov. Zunanja stena je 5 metrov debela in izdelana iz kvadrov iz mivke._NEWLINE_\xc4\x8ceprav je to normanski ograjeni grad z velikim don\xc5\xbeonom, ga lahko natan\xc4\x8dneje opi\xc5\xa1emo kot linearno utrdbo , ker je bil, tako kot gradova Caernarfon in Conwy iz 13. stoletja, zgrajen na skalni vzpetini, obdani z vodo. Napadali so lahko samo v ozkem delu spredaj. Arhitekturno so to najdebelej\xc5\xa1i zidovi in stolpi, skoncentrirani na kopenski strani s pogledom na mesto, reka pa ustvarja naravno za\xc5\xa1\xc4\x8dito okoli preostanka gradu.\n_START_SECTION_\nZgodovina\n_START_PARAGRAPH_\nPembro\xc5\xa1ki grad stoji na kraju, ki je bil naseljen najmanj od rimskega obdobja dalje._NEWLINE_Normanski lord Roger iz Montgomeryja (umrl 1094) je tukaj zgradil prvi grad v 11. stoletju. Gerald de Windsor (okoli 1075\xe2\x80\x931135), prednik irske dru\xc5\xbeine Fitzgerald, je bil stra\xc5\xbenik na gradu od leta 1102. \xc4\x8ceprav je le iz zemlje in lesa, se je upiral ve\xc4\x8d vali\xc5\xbeanskim napadom in obleganjem v naslednjih 30 letih in se uveljavil kot sredi\xc5\xa1\xc4\x8de normanskega nadzora jugozahodnega Walesa._NEWLINE_V 12. stoletju je Robert II. de Bell\xc3\xaame, 3. grof Shrewsburyjski, najstarej\xc5\xa1i sin Rogerja de Montgomeryja, izgubil vse svoje britanske posesti in naslove, ker se je uprl Henriku I. Kralj \xc5\xa0tefan je dal leta 1138 grad Gilbertu de Claru, 1. grofu Pembro\xc5\xa1kemu, ki ga je uporabljal pri normanskem vdoru na Irsko._NEWLINE_Avgusta 1189 je Rihard I. Levjesr\xc4\x8dni uredil poroko Isabel, de Clarove vnukinje, z Williamom Marshalom, ki je dobil grad in naslov grof Pembro\xc5\xa1ki. Grad je pozidal v kamnu in zgradil velik don\xc5\xbeon. Marshalla je nasledilo pet njegovih sinov. Tretji sin, Gilbert Marshal, je bil odgovoren za \xc5\xa1iritev in nadaljnjo krepitev gradu med letoma 1234 in 1241._NEWLINE_Vsi Marshalovi sinovi so umrli brez otrok. Leta 1247 je grad podedoval William de Valence, polbrat Henrika III., ki je postal grof Pembro\xc5\xa1ki po svoji poroki z Joan, vnukinjo Williama Marshala. Dru\xc5\xbeina Valence je imela grad 70 let. V tem \xc4\x8dasu je bilo mesto Pembroke utrjeno z obzidjem, tremi glavnimi vrati in posterno._NEWLINE_Pembro\xc5\xa1ki grad je postal de Valenceevo voja\xc5\xa1ko opori\xc5\xa1\xc4\x8de za boj proti vali\xc5\xbeanskim knezom, ko je Edvard I. med 1277 in 1295 osvajal severni Wales._NEWLINE_Toda po smrti Aymerja de Valencea, 2. grofa Pembro\xc5\xa1kega, sina Williama de Valencea, je grad s poroko pre\xc5\xa1el v dru\xc5\xbeino Hastings. Leta 1389 je 17-letni John Hastings umrl v dvoboju, tako se je kon\xc4\x8dala dedi\xc5\xa1\xc4\x8dina, ki se je za\xc4\x8dela pred 250 leti._NEWLINE_Grad je bil nato vrnjen Rihardu II. Leta 1400 je Owain Glynd\xc5\xb5r za\xc4\x8del upor v Walesu. Pembroke je u\xc5\xa1el napadu, ker je grajski stra\xc5\xbenik Francis \xd0\xb0 Court Glynd\xc5\xb5ru dal zlato._NEWLINE_Na koncu je Henrik VI. leta 1452 grad in grofijo predstavil polbratu Jasperju Tudorju, 1. vojvodi Bedfordskemu. Tudor je poro\xc4\x8dil njegovo ovdovelo sestro Margaret Beaufort v Pembroke, kjer je rodila edinega otroka, kralja Henrika VII. (rojen 1457)._NEWLINE_V 15. in 16. stoletju je bil grad kraj miru. Ob izbruhu angle\xc5\xa1ke dr\xc5\xbeavljanske vojne, se je Pembroke odlo\xc4\x8dil za parlamentarce, \xc4\x8deprav se je ve\xc4\x8dina ju\xc5\xbenega Walesa opredelila za kralja. Zato so ga oblegali rojalisti, vendar je bil ohranjen s parlamentarnimi okrepitvami iz bli\xc5\xbenjega Milford Havna._NEWLINE_Parlamentarne sile so nato zajele gradove rojalistov Tenby, Haverfordwest in Carew. Toda leta 1648, ko je bila vojna pri koncu, so voditelji Pembroka spremenili stran in vodili upor rojalistov. Oliver Cromwell je pri\xc5\xa1el v Pembroke in po sedmih tednih obleganja zavzel grad. Trije voditelji so bili spoznani za krive izdajstva in Cromwell je odredil, naj se grad uni\xc4\x8di. Me\xc5\xa1\xc4\x8dani so to spodbujali, saj bi trdnjavo razstavili in kamen ponovno uporabili za lastne namene._NEWLINE_Grad so nato opustili in dovolili, da propade. V ru\xc5\xa1evinah je ostal do 1880, ko se je za\xc4\x8del triletni projekt obnove. Do prve svetovne vojne se ni dogajalo ni\xc4\x8d. Leta 1928 je grad dobil veteran generalmajor sir Ivor Philipps in za\xc4\x8del obse\xc5\xbeno obnovo grajskih zidov, vhodnih vrat in stolpov. Po njegovi smrti je bil ustanovljen sklad za grad, ki ga skupaj upravljata dru\xc5\xbeina Philipps in pembro\xc5\xa1ki mestni svet.\n_START_SECTION_\nGrad danes\n_START_PARAGRAPH_\nGrad Pembroke je za\xc5\xa1\xc4\x8diten in na seznamu stopnje I od leta 1951._NEWLINE_Grad je odprt za javnost. To je \xc5\xa1e vedno najve\xc4\x8dji grad v zasebni lasti v Walesu. Slike in zasloni prikazujejo \xc5\xa1tevilne poudarke iz njegove zgodovine.\n_START_SECTION_\nV filmu\n_START_PARAGRAPH_\nLeta 1976 je bil grad prizori\xc5\xa1\xc4\x8de dvobojev v filmu Jabberwocky, ki ga je re\xc5\xbeiral Terry Gilliam._NEWLINE_Leta 1989 ga je BBC uporabljal kot grad kralja Miraza v priredbi Kraljevi\xc4\x8da Kaspijana, ki je ena od Zgodb iz Narnije C. S. Lewisa._NEWLINE_Leta 2011 je bilo nekaj prizorov filma o Richardu II. posnetih na tem gradu, ki je bil del BBC-jeve serije Votla krona (The Hollow Crown) po Shakespearju. _NEWLINE_Pembroke se je pojavil v enem od za\xc4\x8detnih prizorov v filmu Lev pozimi (The Lion in Winter), v katerem je prikazan dvoboj Riharda I. Levjesr\xc4\x8dnega (Anthony Hopkins) z drugim vitezom.'